
LIETUVOS RESPUBLIKOS 
VALSTYBĖS SAUGUMO DEPARTAMENTO STATUTO PATVIRTINIMO ĮSTATYMO 43 STRAIPSNIO PAKEITIMO,  LIETUVOS RESPUBLIKOS VIDAUS  TARNYBOS STATUTO 41 STRAIPSNIO  PAKEITIMO, LIETUVOS RESPUBLIKOS SPECIALIŲJŲ TYRIMŲ TARNYBOS STATUTO 30 STRAIPSNIO PAKEITIMO, 
LIETUVOS RESPUBLIKOS  TARNYBOS KALĖJIMŲ DEPARTAMENTE PRIE LIETUVOS RESPUBLIKOS TEISINGUMO MINISTERIJOS STATUTO 53 STRAIPSNIO PAKEITIMO, LIETUVOS RESPUBLIKOS
LIETUVOS RESPUBLIKOS KRAŠTO APSAUGOS SISTEMOS ORGANIZAVIMO IR KARO TARNYBOS ĮSTATYMO 68 STRAIPSNIO PAKEITIMŲ 
ĮSTATYMŲ PROJEKTŲ

AIŠKINAMASIS RAŠTAS

1. Įstatymo projekto rengimą paskatinusios priežastys, pirminiai jo siūlytojai ir asmenys, dalyvavę rengiant projektą 
              Lietuvos Respublikos Tarnybos Kalėjimų Departamente prie Lietuvos Respublikos Teisingumo ministerijos statuto 53 straipsnio pakeitimo,  Lietuvos Respublikos vidaus  tarnybos statuto 41 straipsnio  pakeitimo, Lietuvos Respublikos valstybės saugumo departamento statuto patvirtinimo įstatymo 43 straipsnio pakeitimo, Lietuvos Respublikos specialiųjų tyrimų tarnybos statuto 30 straipsnio pakeitimo, Lietuvos Respublikos Lietuvos Respublikos Krašto Apsaugos sistemos organizavimo ir karo tarnybos įstatymo 68 straipsnio pakeitimo įstatymų projektais (toliau – Įstatymo projektai) siekiama suvienodinti socialines garantijas statutinių valstybės tarnautojų su kitų apdraustųjų asmenų socialinėmis garantijomis, atsižvelgiant į Ligos ir motinystės socialinio draudimo įstatymo 5, 6, 18, 20 ir 21 straipsnių pakeitimo įstatymo projektą ( XIP-2239).  Taip pat atsižvelgta į Ministro Pirmininko 2009 m. liepos 24 d. potvarkiu  Nr. 304 ir 2009 m. rugsėjo 21 d. potvarkiu  Nr. 406 sudarytų darbo grupių statutinių valstybės tarnautojų darbo užmokesčio ir socialinių garantijų reglamentavimui tobulinti parengtas Statutinės valstybės tarnybos tobulinimo gaires bei į šalies ekonominę situaciją. 
Įstatymo projekto rengimą koordinavo Socialinės apsaugos ir darbo ministerijos viceministrė Audronė Morkūnienė,  Socialinio draudimo ir pensijų departamento Socialinio  draudimo skyriaus vedėja Alfreda Šatrauskienė (tel. 266 4255). Įstatymo projektus parengė šios ministerijos Socialinio draudimo skyriaus specialistai (Ona Stravinskaitė (tel. 2668115), Lilija Butkevičienė (tel. 2664215)).

2.  Įstatymo projekto tikslai ir uždaviniai
Įstatymo projektų pagrindinis tikslas, atsižvelgiant į Ligos ir motinystės socialinio draudimo įstatymo 5, 6, 18, 20 ir 21 straipsnių pakeitimo įstatymo projektą (XIP-2239) ir Lietuvos Respublikos Vyriausybės parengtas „Statutinės valstybės tarnybos tobulinimo gaires,“ suvienodinti statutinių valstybės tarnautojų socialines garantijas, tokiu būdu užtikrinant stabilumą ir mažinant nepagrįstą konkurenciją tarp statutinių institucijų. 

3. Projekte siūlomų nuostatų teisinio reguliavimo būklė šiuo metu
Šiuo metu yra nustatyta, kad pareigūnams, vadovaujantis aukščiau paminėtais Įstatymais, laikino nedarbingumo bei nėštumo ir gimdymo atostogų laikotarpiais, mokamas Vyriausybės nustatyta tvarka apskaičiuotas vidutinis jų darbo užmokestis.  Vaiko priežiūros atostogų laikotarpiu nuo nėštumo ir gimdymo atostogų pabaigos  už kiekvieną vaiką, kol vaikui sueis vieni metai, mokama 100 proc. vidutinio darbo užmokesčio dydžio išmoka, o kol vaikui sueis 2 metai – 85 proc. vidutinio jų darbo užmokesčio dydžio išmoka. Apskaičiuotas vidutinis darbo užmokestis didinamas, atsižvelgiant į gimusių vaikų skaičių.

4. Įstatymo projekte siūlomos naujos teisinio reguliavimo nuostatos ir teigiami rezultatai, kurių galima tikėtis priėmus įstatymo projektą
4.1. Įstatymo projekte siūlomos naujos teisinio reguliavimo nuostatos 
Įstatymo projektais siūloma ligos, motinystės, tėvystės, motinystės (tėvystės) išmokas statutiniams pareigūnams mokėti vadovaujantis Ligos ir motinystės socialinio draudimo įstatymo nuostatomis. 
Tai galioja laikino nedarbingumo, nėštumo ir gimdymo  atostogų, vaiko priežiūros atostogų atvejams.    
4.2. Teigiami rezultatai, kurių galima tikėtis priėmus įstatymo projektą
Šiais teikiamais Įstatymų projektais bus suvienodintos socialinės garantijos statutinių pareigūnų su kitais apdraustaisiais. Tai, manytina, mažins nepagrįstą konkurenciją tarp statutinių instituciją, bei šiuo ekonominio sunkmečio laikotarpiu, kai kitos visuomenės grupės prisideda prie valstybės finansinio stabilumo išsaugojimo, statutiniams pareigūnams taip pat numatomas socialinių garantijų mažinimas. 

5. Galimos neigiamos priimto įstatymo pasekmės ir priemonės, kurių reikėtų imtis joms išvengti 
Prognozuojamas nepasitenkinimas dalies statutinių pareigūnų.

6. Įstatymo įtaka kriminogeninei situacijai, korupcijai
Kriminogeninės situacijos, korupcijos įstatymas neįtakos.

7. Įstatymo įgyvendinimo įtaka verslo sąlygoms ir jo plėtrai
Verslui ir jo plėtrai įstatymas įtakos neturės.

8. Įstatymo inkorporavimas į teisinę sistemą, kokius galiojančius teisės aktus būtina pakeisti ar panaikinti, priėmus Įstatymo projektą
Priėmus Įstatymo projektą poįstatyminių teisės aktų keisti nereikės.

9. Įstatymo projekto atitikimas Valstybinės kalbos, Įstatymų ir kitų teisės norminių aktų rengimo tvarkos įstatymų reikalavimams, bendrinės lietuvių kalbos normoms bei projekto sąvokų ir jas įvardijančių terminų įvertinimas Terminų banko įstatymo ir jo įgyvendinamųjų teisės aktų nustatyta tvarka
Įstatymo projektas parengtas laikantis Valstybinės kalbos, Įstatymų ir kitų teisės norminių aktų rengimo tvarkos įstatymų reikalavimų ir atitinka bendrinės lietuvių kalbos normas. Įstatymo projekto sąvokos ir jas įvardijantys terminai nėra įvertinti Terminų banko įstatymo ir jo įgyvendinamųjų teisės aktų nustatyta tvarka, kadangi projekte nėra vartojamos naujai apibrėžiamos sąvokos. 

10. Įstatymo projekto atitikimas Europos žmogaus teisių ir pagrindinių laisvių apsaugos konvencijos nuostatoms bei Europos Sąjungos dokumentams 
Įstatymo projektas neprieštarauja Europos žmogaus teisių ir pagrindinių laisvių apsaugos konvencijos nuostatoms ir Europos Sąjungos socialinės apsaugos Reglamentams.

11. Įstatymo įgyvendinimui reikalingi lydimieji aktai
Įstatymo įgyvendinimui reikalingų lydinčiųjų teisės aktų nereikia.

12. Įstatymo projekto įgyvendinimui reikalingos išlaidos
Teikiamo Įstatymo projekto įgyvendinimas papildomų išlaidų nepareikalaus. 
Bus sutaupytos Valstybės Biudžeto lėšos, garantuojamas šalies ekonominis stabilumas. 

13. Įstatymo projekto rengėjas  
Įstatymo projektą parengė Socialinės apsaugos ir darbo ministerijos Socialinio draudimo skyrius.
14. Įstatymo projekto reikšminiai žodžiai
Socialinės garantijos, vidutinis darbo užmokestis, išmoka, liga, motinystė, tėvystė.  

